उत्तर क्षेत्र में नाले में गिरकर एक प्रतिष्ठित परिवार के युवक की मौत हो गई। वह पैदल अपने घर जा रहा था। हादसे के बाद लोगों ने उसको नाले से बाहर निकाला। बाद में पुलिस ने उसे अस्पताल भिजवाया। रास्ते में उसकी मौत हो गई। शव को पोस्टमार्टम के लिए शव विच्छेदनगृह में रखवा दिया। रामलीला कमेटी के कई सालों तक अध्यक्ष रहे पीके तैलंग के नाती अभिषेक तैलंग अपने पिता राकेश तैलंग उर्फ डेविड की दुर्गा नगर स्थित राशन की दुकान पर बैठता था। वह शाम को पिता की दुकान से पैदल घर नीम चौराहा जा रहा था। उसी दौरान दुर्गानगर के नाले में गिर पड़ा। उसके गिरते ही वहां काफी लोग एकत्रित हो गए। लोगों ने उसको काफी प्रयासों के बाद नाले से बाहर निकाला। लोगों की सूचना पर डायल 100 मौके पर पहुंची। आनन फानन में पुलिस ने उसे उपचार के लिए जिला अस्पताल भिजवाया। अस्पताल पहुंचते पहुंचते उसकी रास्ते में मौत हो गई। चिकित्सक ने उसे परीक्षण के बाद मृत घोषित कर दिया। शवको पोस्टमार्टम के लिए जिला अस्पताल में रखवा दिया गया। उसकी मौत का पता चलते ही पत्नी रोते रोते अस्पताल पहुंची। उसके रिश्तेदार व जान पहचान के लोग जिला अस्पताल पहुंच गए। देखते देखते अस्पताल में काफी लोग एकत्रित हो गए। काफी महिलाएं भी पहुंच गई। वह उसकी पत्नी को ढांढस बंधाने लगीं। अभिषेक के माता पिता करौली कैला देवी गए हुए है। उसके एक मासूम काफी छोटा बेटा है। उसको तो अहसास ही नहीं है कि उसके सिर से पिता का साया हमेशा के लिए उठ गया।